Саопштење за медије

**Гостујућа изложба Градског музеја Сомбор**

**Ритам спирале - Реконструкција костима и накита средњег бронзаног доба**

**Панчево, 03.5.2018. – У уторак 08. маја у 19 сати у Народном музеју Панчево биће отворена гостујућа изложба „Ритам спирале - реконструкција костима и накита средњег бронзаног доба“. Аутор изложбе је Анђелка Путица, виши кустос археолог.**

На изложби ће бити представљен накит културног комлекса познатог као **Hügelgräber, односно Култура гробних хумки, средњег бронзаног доба** који се у оквиру регионалних варијанти издваја у изради металних предмета и производњи керамике. Ово је прича испричана кроз археолошку призму и део је древне прошлости, која је опет веома блиско повезана са културaма и цивилизацијом Европе.

„Ритам спирале“ су задала двадесет и два фрагмента бронзаног лима, на којима је урађен конзерваторски третман са циљем првобитне реконструкције изгледа предмета – наногвице.

**Ношење накита, његов сјај и форме, распореди по телу и одећи, замишљени звук метала у покрету власника, боје и рефлексије бронзе, свакако су представљали вид социјалне презентације, личне и полне промоције као и представу моћи.** **На поставци се посебно издвајају 3D модел идеалног изгледа наногвице и реконструкција мушког и женског костима из периода средњег бронзаног доба.**

За потребе излагања позајмљен је део материјала из Музеја Војводине, Градског музеја Сента, Градског музеја Суботица.